Fecko, Martin, poslanec NR SR (2018-10-24):
Ďakujem pekne. Takže, kolegyne, kolegovia, dovoľte, aby som trošku rozobral na drobné jednotlivé ustanovenia paragrafov, ktorých máme v tomto novom zákone, ako stále hovorím, 22. Mali sme problém na začiatku, ako určiť, ktoré vlastne obce majú to rozptýlené osídlenie, a preto po dlhých polemikách, debatách, rozpravách aj so ZMOS-om a starostami obcí sme sa rozhodli, že presne zadefinujeme, o ktoré obce kráča a ktorých sa to bude dotýkať, táto možná podpora tohto lazníckeho osídlenia, preto prílohou tohto nového zákona je zoznam lazníckych obcí, ktorý celkove vychádza 148 katastrálnych území na území Slovenskej republiky. Mnohé sme aj s kolegami navštívili a musím vám povedať, že tí ľudia, ktorých sme tam stretli, majú vzťah, majú vzťah k tej pôde, kde sa narodili, a nevadí mu, že musí päť kilometrov ísť do školy aj pešo, má vzťah vychovávať tam deti za týchto podmienok, aké tam má, má vzťah riešiť svoju situáciu, či ekonomickú, alebo inú, tam, kde býva, a dochádzať a to je, myslím, o tej hrdosti na rodnú hrudu, ktorú máme alebo nemáme. A musím povedať, že bol som veľmi milo prekvapený, keď som sa opýtal tých detí, ktorých tam bolo asi 20, asi na štyroch obciach som bol takéhoto lazníckeho osídlenia, ony povedali, že ony tu chcú ostať, ony nechcú ísť do mesta. On nechce ísť do mesta, on tam chce ostať bývať. A ja sa pýtam, my týmto deťom ďalšej generácie vezmeme nádej iba kvôli tomu, že zákon alebo legislatíva neumožní podporu takéhoto osídlenia? Myslím si, že to neni demokratické, a preto aj tento zákon by som bol veľmi rád, keby našiel vo vašom svedomí podporu, aby sme ho postúpili do druhého čítania. Vymedzenie pojmov bolo, čo znamená laznícke osídlenie, takže sme to definovali, samozrejme, že územie, kde v rámci územného plánu je aj mimo centrálnej časti obce nejaké to osídlenie, ale v územnom pláne je zahrnuté do daného katastrálneho územia. Obyvateľom týchto obcí, ktorých sa to týka, sme povedali, že musí dosiahnuť teda, ktorý bude môcť si nárokovať nejakú tú dotáciu, musí mať minimálne 18 rokov v prípade plnej, v prípade maloletej dotácii to bude polovičná suma, má trvalý pobyt na danom laze, tak sme to dali do zákona, že budeme tu ďalej hovoriť o lazoch, kde prakticky obhospodaruje minimálne tisíc metrov štvorcových, to znamená 10 árov, alebo má tam trvalý pobyt minimálne 20 rokov. Lazníckou pôdou je, samozrejme, poľnohospodárska a iná pôda, ktorá bezprostredne susedí a nadväzuje na jeho obytnú časť, kde ten lazník býva, a žiadosť o dotáciu bude môcť podať príslušná obec. Myslím si, že s všeobecným záväzným nariadením naše obce majú veľmi dobré skúsenosti, takže vydať všeobecné záväzné nariadenie na čerpanie týchto dotácií, ak budú teda schválené, myslím, že nebude problém, a ony majú najlepší prehľad, kto kde začo prečo potrebuje dostať túto dotáciu. Dotácií, ako som povedal, budeme dávať na tri možnosti čerpania, na tri oblasti, a síce priamo podpora obyvateľstva, rekonštrukcia sídla, v ktorom býva, ten trvalý pobyt, a má charakter tradičného štrukturálneho bytového fondu v danej krajine, a podporu hospodárenia na lazoch. Samozrejme, modernizácia príslušná, ak architektka, útvar hlavného architekta príslušný laznícky nejaký ten zámer vyhodnotí, samozrejme, je tam možná, nechceme ísť do jaskýň, samozrejme, lebo to asi neni zmyslom napredovania Slovenskej republiky, takže aj o tom sme uvažovali, že prakticky určité tie vymoženosti súčasnej doby, samozrejme, v tých lazníckych osídleniach budú tiež môcť byť podporené. Ak pôjdeme k rekonštrukcii lazníckeho osídlenia, tak musíme povedať, že náš návrh je, aby bolo 90 % možné hradené až z týchto dotácií a zvyšné spolufinancovanie vo výške 10 % bude na tom stavebníkovi, respektíve tom žiadateľovi, ktorý to bude takto o to žiadať. Samozrejme, pokiaľ to nebude v plnej výške, tak môžme potom aj tú adekvátnu spolufinancovanú výšku ponížiť v tomto, ale to už bude vecou príslušného aj možno toho všeobecného záväzného nariadenia. Dotácie sme navrhli, aby sa dávali aj na hospodárenie. A to hospodárenie znamená, aby sa tam vykonával ten najbežnejší spôsob obhospodarovania. Aj v rámci európskych smerníc, na ktoré sa veľmi radi vyhovárame, že ako nám tie európske smernice z Bruselu komplikujú život a nemôžme sa pohnúť a ja neviem čo všecko možné, tak nám tiež prikazuje, a teraz budem citovať, že je povinnosťou členských štátov, aby všetka poľnohospodárska pôda a najmä pôda, ktorá sa nevyužíva na účely pro-duk-ci-e, to znamená, že neni ten intenzívny spôsob poľnohospodárskej výroby, bola udržiavaná v dobrom poľnohospodárskom a en-vi-ron-men-tál-nom stave. Dobrým environmentálnym stavom je zachovanie krajinných prvkov vo vhodných prípadoch vrátane živých plotov, rybníkov, priekop, stromov v rade, v skupine alebo izolovane a medzi, zabránenie rozrastaniu neželanej vegetácie na poľnohospodárskej pôde; a ja k tomu pripojím aj inváznych rastlín, ktorých teraz máme toľko, že nevieme si s nimi dať rady. A niekto hovorí, že to je krása, a ja zase hovorím, že to je teda miznutie našej pôvodnej vegetácie na úkor tých, ktoré sme tu zavliekli. Ďalej je to ochrana trvalých pasienkov a všetko toto považuje Európska únia za environmentálny stav, ktorý práve týmto spôsobom bude môcť ten lazník tam udržať. Nakoľko sme našu poľnohospodársku pôdu v rámci dotačných podmienok z 2,5 mil. hektárov dali po dotácie iba 1,9 mil., to znamená, zhruba 550-, 600-tisíc hektárov je dané na samovývoj a medzi nimi sú aj tieto, takéto plochy, kde budú v tých lazníckych osídleniach, tak myslím si, že ak tam máme, v úvodzovkách, tých nechcem povedať že údržbárov proste, ale tých krajinotvorcov, ktorí sú tam tí obyvatelia, tak myslím si, že zasluhujú si plnú podporu, aby sme tú krajinu aj tam udržali v tomto environmentálnom stave. Samozrejme, dotácie sme datovali, dokedy sa môžu predávať, teda podávať žiadosti, dali sme tu od 1. do 30 apríla príslušného roku, samozrejme, je to na zváženie, pokiaľ bude nejaký iný názor, neni problém. Máme tu, samozrejme, identifikované, čo všecko musí byť v danej žiadosti ako zo strany obce, tak aj zo strany žiadateľa na obec dané, nechcem to tu čítať, máte to v zákone, nebudem to zbytočne naťahovať. Musím povedať, že, samozrejme, tieto zákony sa, tento zákon, keby sme ho prijali, viaže sa aj, samozrejme, na ďalšie zákony, ktoré budú musieť sa novelizovať a máme to v článku 2, 3, 4, 5 a 6, sú tu zákon o pozemných komunikáciách, zákon o niektorých kompetenciách orgánov štátnej správy na obce a vyššie územné celky, samozrejme, novelizovali sme aj zákon o ochrane využívania poľnohospodárskej pôdy, o rozpočtových pravidlách územnej samosprávy, o poskytovanie podpory poľnohospodárstva, rozvoja vidieka a ešte aj zákon o doprave. To znamená, všetky tieto zákony, samozrejme, súvisia, keby bol tento zákon prijatý, s týmto lazníckym zákonom, a preto, samozrejme, to tiež novelizujeme. Myslím si, že ďalšie podrobnosti tu máte v tomto zákone. Nebudem to rozvádzať, ako som povedal, pretože dávame ho už štvrtýkrát a myslím si, že mali by sme podporiť tento spôsob osídlenia. Spomeniem ten jeden príklad, ktorý som tu mal. Keď sme tu mali kolegu z Nového Zélandu, ja som ornitológ, takže mali sme tu ornitológa a bol na Poľane a ráno, keď sa zobudil, tak si sadol na takúto lúku na svahu a o tretej; nie, o tretej, pán kolega; takto si dal hlavu teda do rúk a pozeral. O tretej ráno. Kolegovia prišli, či náhodou neni mu zle. Išli sa opýtať, čo sa deje, pán kolega. On povedal, že tri hodiny tam sedel, takýto východ slnka, aký máte tuná na Poľane na Slovensku, my na Novom Zélande nemáme. A vzdal hold Slovenskej republike. A preto ja hovorím, že my musíme takéto vytvárať podmienky aj v tých lazníckych osadách a osídleniach, aby tam prišiel aj ten Novozélanďan, ten Američan, ten Japonec, lebo on si bude chcieť v tom senníku pospať na sene a nepotrebuje tu mrakodrap, ktorý je 250-poschodový a má tam samé sklenené výplne. Takže, vážení, chcem veriť, že laznícky spôsob osídlenia na Slovensku udržíme. Starostovia, ktorých sa to týka, môžte sa ich opýtať, ako voči nemu broja alebo sú zaň. A myslím si, že pri tých rozpočtových pravidlách, ktoré tu máme, myslím si, že na laznícky spôsob osídlenia by sme mali nájsť financie, aby sme povedali, že sme hrdí pokračovatelia dedičstva našich predkov, ktoré sme tu dostali do vienka. A myslím si, že toto je jeden z tých, ako to dokázať našim predkom. Žime tak, aby bolo aj chleba, aj neba. Ďakujem pekne.